บริษัทที่น่าเบื่อของ Elon Musk
หลายคนแก้ปัญหารถติดด้วยการตื่นเช้า หลายคนใช้วิธีเลือกที่อยู่อาศัยให้เหมาะสมกับที่ทำงาน แต่ไม่ใช่สำหรับคนชื่อ Elon Musk เขาเลือกที่จะแก้ปัญหานี้โดยให้บริษัทขุดอุโมงค์ชื่อ The Boring Company สร้างโครงข่ายใต้ดินสำหรับการขนส่งสาธารณะ
18 พ.ค. 2561

บริษัทที่น่าเบื่อของ Elon Musk / โดย ลงทุนแมน
หลายคนแก้ปัญหารถติดด้วยการตื่นเช้า
หลายคนใช้วิธีเลือกที่อยู่อาศัยให้เหมาะสมกับที่ทำงาน
แต่ไม่ใช่สำหรับคนชื่อ Elon Musk
เขาเลือกที่จะแก้ปัญหานี้โดยให้บริษัทขุดอุโมงค์ชื่อ The Boring Company สร้างโครงข่ายใต้ดินสำหรับการขนส่งสาธารณะ
บริษัทนี้มีรากศัพท์มาจากคำว่า Bore ที่แปลว่า “เจาะ” มาเล่นคำกับคำว่า Boring ที่แปลว่า “น่าเบื่อ”
ผลลัพธ์จึงออกมาเป็น บริษัทชื่อน่าเบื่อ แต่ดูแล้วไม่น่าเบื่อ
เรื่องนี้มีความเป็นมาอย่างไร ลงทุนแมนจะเล่าให้ฟัง
ย้อนกลับไปปลายปี 2016 Elon Musk ได้โพสต์ข้อความลงทวีตเตอร์ส่วนตัวของเขาว่า
“ปัญหารถติดมันบ้าไปแล้ว ผมจะสร้างเครื่องขุดอุโมงค์ และจะเริ่มขุดในไม่ช้า”
หลังจากข้อความนี้ได้แพร่ออกไป Website ทางการของบริษัทชื่อ The Boring Company ก็ได้ถูกสร้างขึ้น โดยข้อมูลภายในส่วนใหญ่จะเป็น รูปภาพของโครงการ เครื่องขุดอุโมงค์ และ วิดีโอรูปแบบเครือข่ายของการขนส่งภายในอุโมงค์ใต้ดิน
มาถึงตรงนี้ทวีตของนาย Elon Musk ที่ดูเหมือนจะเป็นเรื่องตลก ก็ไม่ตลกอีกต่อไป
เขาซีเรียสกับเรื่องนี้ และ กำลังจะทำโครงการนี้จริงๆ
หลายคนคงสงสัยว่า ทำไมเขาไม่เลือกการขนส่งทางอากาศโดยใช้เทคโนโลยีของโดรน (Drone) ที่น่าจะพัฒนาให้เป็นการขนส่งมนุษย์ได้ง่ายกว่าการขุดดิน
เหตุผลหลักก็คือ Elon Musk ไม่เชื่อว่า รถบิน จะสามารถแก้ไขการจราจรได้จริง โดยเขาให้ความเห็นว่า
“ถ้ามีอะไรมาบินเหนือหัวคุณ มันจะเป็นอะไรที่น่ารำคาญมาก รวมถึงมันจะสร้างแรงลมมหาศาล”
และล่าสุดเขาได้นำคอนเซ็ปต์ของ Hyperloop และ Loop มาประยุกต์เข้าไปกับโครงการขุดอุโมงค์นี้ด้วย คือ การขุดอุโมงค์ให้เป็นท่อแล้วให้รถวิ่งผ่านท่อ
ถ้านึกภาพไม่ออกให้นึกถึงเกมมาริโอ้ที่เรามุดท่อหนึ่ง แล้วไปโผล่อีกท่อหนึ่ง
คอนเซ็ปต์ คือ การขนส่งมวลชนใต้ดินความเร็วสูงด้วยพลังงานไฟฟ้าโดยจะให้ความสำคัญ กับการขนส่งคนเดินเท้า และจักรยาน
โดยในห้องโดยสาร 1 คันจะบรรจุคนได้ประมาณ 16 คน
แล้วแบบนี้จะแตกต่างจากรถไฟใต้ดินอย่างไร?
ขนาดของสถานีคือสิ่งที่แตกต่าง
สถานีจะมีขนาดเล็กเท่าที่จอดรถ 1 คัน แต่จะมีจำนวนมากเป็นพันสถานี เพื่อที่จะให้ผู้เดินทางเข้าใกล้จุดหมายที่ต้องการมากที่สุด
แล้วความเร็วของสิ่งประดิษฐ์ชิ้นใหม่ของ Elon Musk เร็วแค่ไหน?
เขาได้ระบุว่า ความเร็วของการเดินทางในอุโมงค์จะอยู่ที่ราวๆ 200 ถึง 240 กิโลเมตรต่อชั่วโมง
แปลว่า เราสามารถเดินทางจากสยามพารากอนไป อยุธยาด้วยเวลาเพียง 20 นาที..
แล้วค่าโดยสารจะแพงหรือไม่?
จากรายงานล่าสุดที่ Elon Musk ได้เข้าพูดคุยกับทีม LA Metro ซึ่งเป็นผู้ดูแลระบบใต้ดิน Los Angeles เขามีนโยบายเก็บค่าโดยสาร 1 ดอลลาร์สหรัฐ หรือ 30 บาท
ระหว่างที่หลายบริษัทชั้นนำในโลกกำลังผลิตรถบินได้
Elon Musk ที่กำลังจะส่งจรวด SpaceX ไปดาวอังคาร กลับใช้เส้นทางใต้ดินที่เขาเชื่อว่าสามารถตอบโจทย์ปัญหารถติดได้ดีกว่า
Elon Musk คงเปรียบได้กับยอดคนแห่งนวัตกรรม ผู้กล้าที่พร้อมจะทำสิ่งที่แตกต่างให้กับมวลมนุษยชาติ
อ่านถึงตรงนี้ทุกคนคงเคลิ้มไปตามๆ กัน
..แต่เรื่องจริงที่น่ายอมรับคือ ความเป็นอัจฉริยะอาจไม่สามารถอยู่ได้ในโลกธุรกิจ..
จริงอยู่ที่ The Boring Company สามารถยกระดับความเป็นอยู่ของคนให้เดินทางสะดวกขึ้น ไวขึ้นและประหยัดขึ้น แต่เม็ดเงินจากการลงทุนจะมีมูลค่ามหาศาล
ทั้งการขุดดิน การสร้างระบบอุโมงค์โครงข่ายใต้ดิน การนำรถโดยสารไปอยู่ใต้ดิน ทั้งหมดต้องใช้เงินมหาศาล
รถโดยสารของ Elon Musk บรรทุกคนได้เท่ากับรถตู้ประมาณ 2 คัน เดินทางได้เร็วกว่า 6 เท่าและมีราคาถูกกว่า
ในแง่ของประชาชน นวัตกรรมนี้อาจเป็นสิ่งที่เปลี่ยนแปลงชีวิตของพวกเขาได้จากหน้ามือเป็นหลังมือ
แต่ในแง่ของนักลงทุนที่ต้องการเหตุผล
คำถามแรกที่ Elon Musk จะโดนถาม คือ
โครงการระดับ เมกะโปรเจ็กต์ ที่ต้องลงทุนมหาศาล จะทำกำไรได้อย่างไร ถ้าค่าโดยสารที่เก็บต่อคนคือ 30 บาท ซึ่งน้อยกว่าค่าโดยสารรถตู้เสียอีก
สิ่งที่น่าจะเป็นไปได้คือ Elon Musk ต้องทำให้มีการประหยัดต่อขนาดมากๆ (Economies of Scale) โครงข่ายนี้ต้องครอบคลุมทั้งเมือง และมากพอที่จะให้คนทั้งเมืองหันมาใช้ระบบนี้ บางทีระบบนี้อาจจะต้องแย่งคนจากระบบรถไฟฟ้าใต้ดินแบบเดิมด้วย
ก็ต้องคอยติดตามกันต่อไปว่า ความน่าเบื่อของปัญหารถติดจะถูกแก้ไขโดยบริษัทที่น่าเบื่อชื่อ The Boring Company ได้หรือไม่
หรือที่ Elon Musk กล่าวมาเป็นแค่ความฝันในโลกจินตนาการของเขา
อย่างไรก็ตาม มีประโยคหนึ่งที่ไอน์สไตน์เคยกล่าวไว้ว่า
“จินตนาการ สำคัญกว่าความรู้”
“Logic will get you from A to B.
Imagination will take you everywhere.”
-Albert Einstein
“เหตุผลจะทำให้เราไปจากจุด A ถึงจุด B
แต่จินตนาการจะทำให้เราไปถึงได้ทุกแห่ง”
-อัลเบิร์ต ไอน์สไตน์
----------------------
Elon Musk ทำเรื่องน่าเบื่อให้ไม่น่าเบื่อ
ลงทุนแมน ทำเรื่องน่าเบื่อให้เป็นบทความ
ติดตามบทความลงทุนแมน ได้ที่
-บล็อกดิท blockdit
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
-